ORDE do 22 de marzo de 2006 pola que se convocan bolsas de colaboración para a organización e descrición de arquivos de interese galego.
CONSELLERÍA DE CULTURA E DEPORTE — III. OUTRAS DISPOSICIÓNS — 03/04/2006

A Lei 8/1995, do 30 de outubro, do patrimonio cultural de Galicia e o Decreto 307/1989, polo que se regula o sistema de arquivos e o patrimonio documental de Galicia, expresan a necesidade de velar pola conservación, organización e difusión do patrimonio documental de Galicia, tanto en mans públicas como privadas, así como a responsabilidade de fomentar a adecuada formación do persoal técnico de arquivos.
A Consellería de Cultura e Deporte é o órgano da Administración autonómica que ten atribuídas as competencias en materia de patrimonio cultural e, entre outras, correspóndenlle as actuacións en materia de patrimonio documental e arquivos. Son as súas funcións a protección, inventario, restauración, acrecentamento e difusión do patrimonio cultural, así como velar pola conservación dos arquivos e do patrimonio documental de Galicia
Coa finalidade de impulsar unha mellora na conservación do patrimonio documental conservado nos arquivos galegos, para o que é imprescindible a organización e descrición deses fondos documentais, dada a importancia que teñen para garantir os dereitos e as obrigas dos cidadáns e as actividades da propia Administración, esta consellería convoca bolsas de colaboración que contribúan, na medida das posibilidades orzamentaria, ao cumprimento das funcións e a utilidade pública para a que estes centros foron creados.
As bolsas, coordinadas e tuteladas por técnicos, contribúen tamén a completar un determinado curriculum académico, polo que é preciso poñer un límite no desfrute das bolsas e tratar de ofrecelas ao maior número posible de persoas, en réxime de concorrencia competitiva e de acordo cos principios de obxectividade e publicidade.
Por todo isto,
DISPOÑO:
Artigo 1º
1. Convócanse vinte e unha (21) bolsas de colaboración para a organización e descrición de fondos de arquivos de interese galego, con cargo á aplicación orzamentaria 12.03.352B.480.0 dos orzamentos xerais da Comunidade Autónoma de Galicia para o ano 2006. O importe total das bolsas non excederá en ningún caso de cento sete mil cen euros (107.100 euros).
2. As bolsas irán destinadas a actividades de organización e descrición de arquivos municipais de Galicia e outros arquivos de interese galego.
Os bolseiros realizarán a súa actividade en diversos municipios de Galicia ou outros centros nos que sexan destinados, e serán tutelados, coordinados e dirixidos pola Dirección Xeral de Patrimonio Cultural da Consellería de Cultura e Deporte e polo persoal técnico e facultativo debidamente cualificado, designado para o efecto por aquela.
3. As bolsas terán unha duración de seis meses a partir da data de incorporación que estableza a Dirección Xeral de Patrimonio Cultural da Consellería de Cultura e Deporte de acordo co centro de destino.
4. A incorporación ao destino adxudicado farase na data que se notifique. A non incorporación na data sinalada implicará a perda automática dos dereitos inherentes á bolsa concedida. O aprazamento na incorporación ou a interrupción da bolsa requirirá autorización expresa da Dirección Xeral de Patrimonio Cultural, que se concederá excepcionalmente e por causas debidamente xustificadas e acreditadas.
5. Os bolseiros seleccionados quedarán obrigados a:
-Asistir diariamente durante sete horas aos centros onde resulten destinados. O horario será o establecido polos servizos técnicos da Dirección Xeral de Patrimonio Cultural de acordo co centro de destino.
-Seguir as indicacións técnicas dos coordinadores.
-Entregar aos coordinadores mensualmente informe da actividade realizada e ao finalizar a bolsa, informe técnico ou memoria explicativa e copia dos instrumentos de descrición documental realizados.
Ao rematar a actividade, os coordinadores dos bolseiros depositarán na Dirección Xeral de Patrimonio Cultural da Consellería de Cultura e Deporte os informes e copia dos instrumentos de descrición documental realizados polos bolseiros.
Artigo 2º
1. Requisitos dos solicitantes:
-Ser licenciados universitarios cunha configuración curricular (expediente académico) en que predomine a formación en Historia e en Arquivística.
-Ter acreditado dominio da lingua galega a nivel iniciación mediante título oficial.
-Non ter desfrutado con anterioridade de tres ou máis bolsas completas das convocadas por esta Dirección Xeral de Patrimonio Cultural para a organización e descrición de arquivos galegos.
Para a opción de bolsa a destinos con fondos especiais, de ser o caso, terán preferencia as persoas que acrediten experiencia na organización e descrición deste tipo de fondos.
-Non ter emprego remunerado nin gozar doutra bolsa ou axuda.
2. Presentación das solicitudes:
As solicitudes presentaranse conforme o modelo oficial que figura como anexo desta orde, no Rexistro Xeral da Consellería de Cultura e Deporte ou nas súas delegacións provinciais. O prazo de presentación será dun mes, contado a partir do día seguinte ao da publicación desta orde no Diario Oficial de Galicia.
Sen prexuízo do establecido no parágrafo anterior, as solicitudes poderán así mesmo presentarse en calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
3. Documentación que se debe presentar:
-Solicitude: anexo debidamente cuberto.
-Fotocopia do DNI.
-Fotocopia compulsada do expediente académico.
-Fotocopia compulsada da acreditación do curso de iniciación ou equivalente de lingua galega.
-Fotocopia dos méritos alegados. Só contabilizarán aqueles méritos dos cales se achegue proba documental.
4. A Dirección Xeral de Patrimonio Cultural poderá solicitar aos seleccionados a presentación dos orixinais ou fotocopia compulsada dos méritos alegados, que deberán presentarse nun prazo máximo de tres días, contados a partir do momento do seu requirimento.
5. En caso de renunciar á bolsa, os interesados deberán comunicalo por escrito á Dirección Xeral de Patrimonio Cultural, no prazo de tres días desde a notificación nos taboleiros de anuncios da Consellería de Cultura e Deporte, e nos das súas delegacións provinciais. De non presentarse a renuncia ou non comparecer no centro de destino no tempo estipulado, o nomeamento quedará sen efecto e será motivo de exclusión na seguinte convocatoria. A Dirección Xeral de Patrimonio Cultural procederá ao chamamento de suplentes para cubrir estas prazas.
Así mesmo, a renuncia durante o período de desfrute da bolsa inhabilitará o seu adxudicatario/a para efectos de presentación na seguinte convocatoria.
6. Serán tamén causas de exclusión a demostración de falsidade documental, a non correspondencia cos orixinais ou incorrección na documentación presentada.
Artigo 3º
A relación de centros en que se desenvolverán as bolsas publicarase conxuntamente coa resolución de adxudicación.
Para a elección de destino, naqueles centros que xa contaran con bolsa o ano anterior, terán preferencia os bolseiros que estiveran destinados neles.
Artigo 4º
O importe de cada bolsa non excederá da cantidade de cinco mil cen euros (5.100 euros).
Artigo 5º
1. Os servizos técnicos de arquivos da Dirección Xeral de Patrimonio Cultural serán os encargados da tramitación do procedemento, e poderán reclamar, se fose necesario, aos solicitantes que emenden os defectos administrativos apreciados na documentación exixida, de acordo co artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, outorgándose un prazo de 10 días hábiles desde a notificación de requirimento.
2. A avaliación dos méritos alegados efectuaraa unha comisión técnica composta polo titular da Subdirección Xeral de Protección do Patrimonio Cultural, que a presidirá, actuando como vogais dous técnicos do Servizo de Museos e Arquivos. Exercerá as funcións de secretaria a titular do Servizo de Museos e Arquivos. En caso de ausencia dalgún dos membros, correspóndelle ao director xeral de Patrimonio Cultural nomear un suplente.
Para a valoración das solicitudes terase en conta o seguinte baremo:
a) Licenciatura nunha universidade da Comunidade Autónoma de Galicia: 1 punto.
b) Especialización:
-Especialidade universitaria en arquivística: 2 puntos.
-Master en arquivística: 2 puntos.
-Escola-obradoiro en arquivística: 2 puntos.
-Doutoramento e/ou cursos de doutoramento en arquivística: 2 puntos.
c) Experiencia:
-Traballo remunerado en organización e descrición de arquivos públicos municipais ou na elaboración do censo-guía. Por cada mes: 1 punto ata un máximo de 15 puntos.
-Traballo remunerado en organización e descrición noutro tipo de arquivos públicos. Por cada mes: 1 punto ata un máximo de 9 puntos.
-Traballo remunerado en organización e descrición de arquivos privados. Por cada mes: 0,50 puntos ata un máximo de 6 puntos.
-Prácticas non remuneradas en organización e descrición de arquivos públicos ou privados con dirección técnica certificada. Por cada mes: 0,10 puntos ata un máximo de 1,20 puntos.
d) Cursos de arquivística, diplomática, paleografía e historia das institucións:
-Con acreditación expresa de 100 horas ou máis de duración: 0,70 puntos, ata un máximo de 2,40 puntos.
-Con acreditación expresa de 60 horas ou máis de duración: 0,50 puntos, ata un máximo de 2 puntos.
-Con acreditación expresa de 40 horas ou máis de duración: 0,30 puntos, ata un máximo de 1,5 puntos.
-Con acreditación expresa entre 25 e 40 horas de duración: 0,20 puntos, ata un máximo de 1 punto.
-Con acreditación expresa entre 10 e 25 horas: 0,10 puntos ata un máximo de 0,80 puntos.
e) Congresos, xornadas e seminarios:
-Asistencia a congresos, xornadas ou seminarios de arquivística, diplomática, paleografía ou historia das institucións: 0,10 puntos ata un máximo de 1 punto.
-Presentación de comunicacións en congresos, xornadas ou seminarios sobre arquivística, diplomática, paleografía ou historia das institucións: 0,50 puntos ata un máximo de 2 puntos.
-Presentación de relatorios en congresos, xornadas ou seminarios sobre arquivística, diplomática, paleografía ou historia das institucións: 1 punto ata un máximo de 3 puntos.
f) Publicacións relacionadas coa arquivística, paleografía, diplomática e historia das institucións, impresas antes do remate do prazo de presentación de solicitudes:
-Por cada libro: 1 punto ata un máximo de 3 puntos.
-Por cada artigo en revista especializada: 0,25 puntos ata un máximo de 2 puntos.
-Pola publicación efectiva de inventarios ou catálogos: 0,25 puntos ata un máximo de 2 puntos.
Os cursos e congresos non específicos que se acrediten, deberán acompañarse do seu correspondente programa.
O mesmo mérito só se valorará unha única vez: como comunicación, publicación ou asistencia a congresos.
g) Cursos de lingua galega:
-Perfeccionamento: 0,50 puntos.
h) Cursos de informática:
-Informática en xeral: 0,10 puntos por curso ata un máximo de 1 punto.
-Informática aplicada aos arquivos: 0,25 puntos por curso ata un máximo de 1,50 puntos.
3. As listaxes provisionais de bolseiros exporanse nos taboleiros de anuncios da Consellería de Cultura e Deporte e nos das súas delegacións provinciais. O prazo de exposición destas listaxes será de 10 días naturais contados a partir do día seguinte ao da súa publicación, e durante os cales se poderán facer as alegacións pertinentes.
4. A comisión de avaliación elevará, a través do director xeral de Patrimonio Cultural, a súa proposta ao titular da Consellería de Cultura e Deporte, que resolverá sobre a concesión das bolsas.
5. O prazo máximo para resolver será de catro meses. De non se ditar resolución no prazo indicado, as solicitudes entenderanse desestimadas.
A resolución farase pública, para efectos de notificación aos interesados, nos taboleiros de anuncios da Consellería de Cultura e Deporte e nos das súas delegacións provinciais.
Calquera notificación ou requirimento aos interesados farase a través dos taboleiros de anuncios da Consellería de Cultura e Deporte e nos das súas delegacións provinciais, dando así cumprimento ao disposto no artigo 59.6º b) e 60 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
6. A resolución de adxudicación pon fin a vía administrativa de acordo co artigo 109 da Lei 30/1992, do 26 de novembro, modificada pola Lei 4/1999, e contra esta cabe interpoñer recurso potestativo de reposición no prazo dun mes contado a partir da data de notificación aos interesados, ou recurso contencioso-administrativo perante o Tribunal Superior de Xustiza de Galicia, no prazo de dous meses contados así mesmo desde a data de notificación.
7. Unha vez rematado o período de desfrute da bolsa, as persoas non seleccionadas poderán solicitar a devolución da documentación achegada. Transcorrido o prazo dun ano, procederase á eliminación da documentación non recollida.
Artigo 6º
O pagamento da bolsa axustarase á normativa orzamentaria de aplicación.
Aos adxudicatarios das bolsas poderáselles requirir a documentación necesaria para proceder ao pagamento das ditas bolsas.
Así mesmo, os beneficiarios das bolsas están obrigados a facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das funcións de fiscalización e control do destino das axudas.
Artigo 7º
1. Tal como indica o artigo 78.9º do texto refundido da Lei de réxime financeiro e orzamentario de Galicia, modificado polo artigo 12 da Lei 14/2004, do 29 de decembro, de medidas tributarias e réxime administrativo, toda alteración das condicións tidas en conta para a concesión da subvención e, en todo caso, a obtención concorrente de subvención ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
2. As infraccións administrativas cometidas en relación coas bolsas establecidas nesta orde sancionaranse de conformidade co disposto no artigo 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
3. O persoal técnico e facultativo que coordine e dirixa os bolseiros poderá propoñerlle á Dirección Xeral de Patrimonio Cultural da Consellería de Cultura e Deporte, a extinción da bolsa por falta de dedicación ou incumprimento das condicións sinaladas, e poderá, así mesmo, solicitar a devolución das cantidades percibidas, se as houbese, nos prazos que establece o Regulamento xeral de recadación.
4. O director xeral de Patrimonio Cultural poderá conceder a interrupción temporal da bolsa, por unha vez e por un prazo máximo de quince días naturais, por petición do interesado, logo do informe do coordinador da bolsa. Neste suposto atrasarase o aboamento da dotación económica da bolsa, podendo ser recuperado o período aprazado, sempre que as dispoñibilidades orzamentarias o permitan.
5. A interrupción temporal motivada e debidamente xustificada por situacións de enfermidade, accidente, maternidade -que non poderá ser superior a dezaseis semanas, agás que se trate de parto múltiple ou paternidade, poderá recuperarse sempre que as posibilidades orzamentarias o permitan.
6. Por petición dos interesados, ao remate da bolsa, a Dirección Xeral de Patrimonio Cultural da Consellería de Cultura e Deporte, logo do informe favorable dos coordinadores e entrega dos informes e inventarios realizados, expedirá certificación acreditativa desta.
7. As bolsas non implicarán relación funcionarial nin laboral coa Consellería de Cultura e Deporte, nin compromiso que se estenda máis alá do seu ámbito de duración.
8. Para a utilización do material obtido e os instrumentos realizados durante a bolsa, os bolseiros deberán contar coa autorización expresa e previa da Consellería de Cultura e Deporte e do centro onde estiveron destinados.
Artigo 8º
A Consellería de Cultura e Deporte poderá facer pública unha nova convocatoria en iguais ou diferentes termos, no caso de que as adxudicacións acordadas non cubrisen a totalidade do crédito asignado.
Disposicións derradeiras
Primeira.-Autorízase o director xeral de Patrimonio Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde sométese ao réxime de axudas públicas establecidas no Decreto lexislativo 1/1999, do 7 de outubro, de acordo coa modificación operada pola Lei 14/2004, do 29 de decembro, de medidas tributarias e de réxime administrativo. Aplicarase o Decreto 287/2000, do 21 de novembro, no que non se opoña.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de marzo de 2006.
Ánxela Bugallo Rodríguez
Conselleira de Cultura e Deporte